钦定古今图书集成/明伦汇编/氏族典/第409卷 > 许论
## 钦定古今图书集成/明伦汇编/氏族典/第409卷 > 许论

按《明外史许论传》，“论字廷议，吏部尚书进少子也。嘉
靖五年进士。授顺德推官，入为兵部主事，累迁兵部
尚书。时南北用兵，羽书旁午，而严嵩父子用事，将帅
率以贿进。帝以兵事责中枢甚急，稍不效，黜罚随之。
论时已老，重自顾念，乃委身严氏。一切将帅黜陟，兵
机进止，悉听世蕃指麾，不敢有抵牾。沈炼之死，论亦”
有力焉。给事中吴时来劾之，削籍。三十八年复起故
官，督蓟、辽、保定军务。奏“密云、昌平二镇饷银，防春已
尽，防秋更须三十馀万。”给事中郑茂请察其侵冒弊，
诏论回籍听勘。命给事中邓栋往核，具得虚冒状，遂
夺论官闲住。未几卒。隆庆初，以其子陈请，复官，谥恭
襄。曾孙浩然，由世荫历官太子太保、左都督。